SKRIFTLIG FORESPØRGSEL E-1270/00

af Alejandro Cercas (PSE), Miguel Martínez Martínez (PSE), Emilio Menéndez del Valle (PSE) og María Sornosa Martínez (PSE) til Kommissionen

(19. april 2000)

Om: Interne udvælgelsesprøver KOM/TA/99, KOM/TB/99 og KOM/TC/99

Den 2. december 1999 besluttede Kommissionens generaldirektør for Personale og Administration at genåbne de tre ovennævnte udvælgelsesprøver indtil den 22. december 1999, selvom den tidsfrist for indgivelse af ansøgninger, der var anført i bekendtgørelserne om udvælgelsesprøverne, var udløbet den 30. juli 1999 kl. 16.00. De skriftlige prøver, der efter planerne skulle være afholdt den 6. og 7. december 1999, blev således udsat.

1. Kan Kommissionen:

- angive årsagen til, at den ignorerede udvælgelseskomitéens henstillinger og besluttede ikke bare at give adgang til kandidater, der i henhold til ordlyden i dens afgørelse af 2. december 1999 ikke havde fremlagt alle de nødvendige dokumenter, jf. afsnit XII i bekendtgørelsen om udvælgelseprøve, dvs. at de ikke opfyldte de af Kommissionen selv opstillede betingelser for at få adgang til de ovennævnte udvælgelsesprøver, men også til nye kandidater, der kunnet melde sig til de ovennævnte udvælgelsesprøver i perioden mellem den 2. og 22. december 1999, med andre ord lang tid efter den officielt offentliggjorte tidsfrist?

- forelægge navnene på og antallet af kandidater for hver enkelt udvælgelsesprøve, der af udvælgelseskomitéen fik adgang til at deltage i udvælgelsesprøven efter den 2. december 1999?

- bekræfte, at ingen af de kandidater, hvis ansøgning blev godkendt efter den 2. december 1999, er beslægtede med medlemmer af Kommissionen eller medlemmer af kommissærernes kabinetter?

- angive, hvilke garantier administrationen gav udvælgelseskomitéerne for at få dem til at genoptage deres arbejde efter nedlæggelsen af deres mandat?

2. Mener Kommissionen ikke

- at administrationens afgørelse af 2. december 1999, der blot blev fremsendt pr. e-mail, har ført til, at afholdelsen af de pågældende udvælgelsesprøver for ansættelse af tjenestemænd er blevet behæftet med alvorlige substatielle og formelle fejl, og at dette er uforståeligt i lyset af den gennemsigtighedspolitik, som Kommissionen har forpligtet sig til at føre?

- at kandidater, der er ude af stand til at udfylde en kompliceret men præcis formuleret ansøgningsformular korrekt, er uegnede til at blive ansat som tjenestemænd?

Svar afgivet på Kommissionens vegne af Neil Kinnock

(6. juni 2000)

Kommissionen kan meddele de ærede medlemmer, at kun udvælgelseskomitéens medlemmer skal attestere, at de ikke er beslægtet med nogen af ansøgerne. Kommissionen kræver ikke sådanne oplysninger af ansøgerne selv.

Generaldirektøren forklarede de berørte udvælgelseskomitéer så vel som fællesudvælgelseskomitéen grundene til sin beslutning og gik ind på at tage antallet af beståede ansøgere til hver udvælgelsesprøve op til ny overvejelse. Udvælgelseskomitéerne genoptog derefter deres arbejde i januar 2000.

Med hensyn til yderligere spørgsmål henvises de ærede medlemmer til de svar, der allerede er afgivet på skriftlig spørgsmål E-0216/00 fra Enrico Ferri(1), P-0832/00 fra Maurizio Turco(2) og mundtlig spørgsmål H-0125/00 fra Maurizio Turco i Europa-Parlamentets spørgetid i mødeperioden i februar 2000(3).

(1) EFT C 374 E af 28.12.2000, s. 37.

(2) EFT C 26 E af 26.1.2001, s. 116.

(3) Europa-Parlamentets forhandlinger (februar 2000).